
Personregister:

Familien Ask:

Selma Ask, 17 år

Georg Ask, Selmas bror

Kristine Ask, Selmas mor

Peder Ask, Selmas far

Maria og Svend Frogner, Selmas besteforeldre på morssiden

Frøken Hanssen, husholderske

 

Familien Hoff:

Magnus Hoff, 18 år

Anton Hoff, Magnusʼ far

Oline Hoff, Magnusʼ mor

Margareta Hoff, Magnusʼ bestemor på farssiden

Fru Pedersen, husholderske

 

Andre:

Ester Solvang, Selmas venninne

Gunvor Myklebust, pike i Selmas klasse

Line Vetlesen, pike i Selmas klasse

Karen Lystrup, pike i Selmas klasse

Karl Vang, gutt i Selmas klasse

Josefine Møller, lærerinne

Herr Alexander, rektor

Henry Moan, Antons advokat

Martin, ansatt hos Anton

Herr Boye, ordfører i Oslo

Mathilde Boye, ordfører Boyes kone og Antons tidligere elskerinne

Frederik Friis, kollega av Peder Ask

Johannes, Georgs venn

Sissi Aubert, Peders tidligere kjæreste

Klara Haugland, Magnusʼ tante på morssiden

Ingelill Haugland, Klaras forsvunne datter

Fru Schøn, bekjent av Oline

Otto Mosvik, fru Schøns bror


Slik sluttet forrige bok,
Vennskapets pris:

«Er det ett sted han aldri skal arbeide, så er det i politiet!» stønnet faren og så ikke det minste stolt ut over Magnusʼ angivelige evne til å dra hemmeligheter ut av folk. «Og det hjelper ikke å være lei seg. Her må det kraftigere krutt til. Når vi nå snakker om politiet, så er det nettopp dit De skal bli med.  De skal fortelle alt De nå har fortalt meg. Og hvis De forsøker å snike Dem unna, sverger jeg på at jeg kommer til å drepe Dem med mine bare hender!»

«Jeg kan ikke. Det går ikke.» Herr Mosvik ristet på hodet. «Hva med Deres niese? De ønsker vel å spare henne?»

«De sa jo at De ikke visste hvor hun var. Hvordan vet De at hun i det hele tatt er i live?»

«Hun … hun …» stammet herr Mosvik.

«Hun har kontaktet Dem, er det det De forsøker å si?»

Han nikket. «Bare et kort brev. Det kom en uke senere, men etter det har jeg ikke hørt noe mer fra henne. Jeg har vært så bekymret og har fryktet for hennes liv …»

«Hva skrev hun så i dette brevet, da?» spurte faren surt, uten å bry seg med herr Mosviks bekymring for Ingelill. «Hvorfor er det slik at jeg må lure hver minste ting ut av Dem? Kan De ikke bare spytte ut alt med en gang? De kommer ikke unna nå, det må De da vel ha forstått?»

«Hun skrev at hun elsket meg, og at den lille elsket meg. Det er en liten pike, Othilde. Det sto også at hun måtte reise bort en liten periode, men at vi snart skulle ses igjen. Men nå er det blitt mer enn en liten periode …»

«Så her sitter De og venter, da, er det slik å forstå? De lar Deres kone forsvinne og venter på et pikebarn som De garantert aldri vil se igjen! Si meg, har De gått helt fra forstanden, mann?» Igjen syntes Magnus det så ut som faren hadde vondt for å puste.

«Etter helgen blir De med meg til politiet i Oslo. Hører De? Jeg henter Dem mandag klokken ti. Vi kan jo ta Deres frue med til sitt nye liv i samme slengen, da, synes De ikke, så slipper hun å ta jernbanen?»

Otto Mosvik så ut som all luft var dradd ut av ham. Han var likblek og skalv så han ristet.

Magnus på sin side lurte på om faren hadde glemt at han ikke hadde kjørt langt på mange måneder, og at det var derfor de hadde bestemt seg for at de skulle ta jernbanen inn til Oslo for å besøke fru Schøn.

«De forsøker Dem ikke på noe, hører De? Som jeg sa, har De å stå klar utenfor her på mandag klokken ti. Ta på Dem noe anstendig, og få for Guds skyld stelt Dem litt! Det ser virkelig ikke ut som at De går rundt og venter på et ungt pikebarn. Hva hvis hun dukket opp her nå og så Dem slik? Hun ville ha løpt så raskt bena kunne bære henne! Klipp av dem noe av alt dette håret, og ta Dem et bad!»

Magnus fant det ironisk at faren skulle føle slik avsky for herr Mosviks heller sjabre fremtoning, han som for bare en uke siden selv hadde sett temmelig sjaber ut, men han sa ingenting. Han hadde mer enn nok å fordøye etter den lange utredningen og de mange merkverdige opplysningene. Ikke minst innså han at han tydeligvis ikke hadde kjent moren sin. Han hadde alltid følt og trodd at de var så nær hverandre som noen kunne bli, at de fortalte hverandre alt, men han innså at det kanskje var flere år siden det faktisk hadde vært slik. Moren var blitt mer og mer usynlig også i hans liv, akkurat som i farens. Hun hadde vært der, men ingen av dem hadde egentlig sett henne og visst hva som foregikk i livet hennes. Erkjennelsen om at hun ikke hadde nevnt denne delen av livet sitt med et eneste ord, gjorde ham trist.

Hva mer kunne hun ha holdt skjult?


1

Lier, august 1931

Magnus og faren hadde hatt god tid, så de hadde ruslet i et bedagelig tempo fra møbelsnekkerens hus, over broen og bort til parken og restauranten. Da de nærmet seg, så Magnus at fru Pedersen allerede sto utenfor restauranten. Selv om de ikke var forsinket, men tvert imot var fem minutter for tidlig, så hun seg utålmodig rundt. Fru Pedersen var alltid tidlig ute, slik moren hans også hadde vært, og hadde sikkert stått der en stund allerede. Han vinket da hun fikk øye på dem nede i gaten, og hun vinket glad og tydelig lettet tilbake.

Hele veien hadde faren snakket om møbelsnekkeren og det han hadde fortalt. Han hadde stanset flere ganger for bare å riste på hodet og se opprørt ut. Ubegripelig var et ord han hadde brukt mangfoldige ganger, og det oppsummerte tydeligvis ettermiddagen. Det var også det første han sa til fru Pedersen da hun spurte om hvordan det hadde gått.

«Ubegripelig, fru Pedersen. Ubegripelig!»

Fru Pedersen så med en gang bekymret ut og la en hånd på farens skulder.

«Så så, herr Anton. La oss komme oss inn, så forteller du meg alt. Jeg kan se at Magnus er ganske opprørt også, så jeg frykter hva dere har å fortelle.»

«Jeg kan med en gang fortelle deg at jeg trenger en drink!» svarte faren og åpnet døren.

Fru Pedersen skottet bort på Magnus og ristet på hodet.

Det var overraskende mange i restauranten, syntes Magnus, men han oppdaget fort at de fleste tilhørte samme selskap, og at en av gjestene tydeligvis hadde bursdag, for det kom stadig nye mennesker til og gratulerte mannen høylytt.

«Herr Hoff, velkommen tilbake,» sa hovmesteren og nikket kort og profesjonelt til faren.

Magnus hadde aldri brydd seg med å vite hvor faren tilbrakte sine kvelder når han ikke var hjemme med ham og moren, men dette var tydeligvis et av stedene.

«Hjelpe meg!» utbrøt fru Pedersen idet de ble fulgt bort til et av de ledige bordene lenger inne i lokalet. «For et lydnivå!»

«Det er nok bare vi som ikke er vant til utelivet, fru Pedersen,» svarte Magnus.

Selv om faren heller ikke hadde vært ute på mange måneder, så det imidlertid ikke ut til at støyen brydde ham det minste. Noen av gjestene gjenkjente ham og pekte diskré, men faren overså alle og hilste ikke på noen.

«En gin og tonic,» sa han idet han satte seg, og hovmesteren nikket.

Fru Pedersen så strengt og misbilligende på både faren og hovmesteren, men ingen av dem så ut til å bry seg.

«Kan jeg bringe fruen og den unge herren noe?» spurte hovmesteren og så vennlig på dem.

«Vann til meg,» svarte fru Pedersen, «og ikke for kaldt».

«Ta deg nå et glass vin, fru Pedersen. Vi er på restaurant, og jeg spanderer,» protesterte faren.

«Jeg tar vann.»

Faren sukket tungt.

«Jeg også,» sa Magnus, men nå protesterte ikke faren.

Da hovmesteren var forsvunnet, så fru Pedersen igjen streng ut.

«Jeg synes ikke du skal drikke, herr Anton. Det skal ingenting til før du stirrer ned i avgrunnen på nytt. Det vet jeg av erfaring.»

«Når du hører hva jeg har fått vite, kommer du til å trenge en drink, du også, det garanterer jeg,» svarte faren. Han takket for drinken som nå ble satt foran ham, tok en god slurk og sukket lettet. «La oss bestille maten først, så skal vi fortelle deg alt,» sa han deretter og kikket på menyen. «Jeg tror jammen jeg tar steken. Den er utsøkt, så vidt jeg husker fra tidligere besøk.»

Fru Pedersen nikket skeptisk og bestemte seg for å ta det samme, og det gjorde Magnus også.

«Den vil selvsagt ikke være like god som din,» sa faren og blunket til fru Pedersen, «men jeg lover at den er god. Det er vel deilig å slippe å lage middag for en gangs skyld eller hva?»

Fru Pedersen svarte ikke, men tittet nysgjerrig rundt på interiøret og de andre gjestene.

«Noen av dem kjenner deg igjen,» kommenterte hun. «De later som de ikke ser på deg, men de gjør det. Jeg skjønner ikke hvorfor du utsetter deg selv for det.»

«La dem bare se og peke,» sa faren bastant idet kelneren kom for å ta imot bestillingen. «Jeg er ferdig med å gjemme meg bort! Jeg har ikke gjort noe galt.»

«Velkommen tilbake, herr Hoff, og kondolerer med Deres frue,» sa kelneren.

Faren nikket takknemlig før han bestilte stek til dem alle. Deretter fortalte han alt de hadde fått vite fra herr Mosvik.

Fru Pedersen gispet flere ganger og tok seg til brystet. Hun ble blekere og blekere jo lenger ut i utredningen faren kom, og ristet ofte og heftig på hodet.

«Jeg ante ingenting,» utbrøt hun da faren avsluttet med å si at herr Mosvik skulle bli med ham inn til politiet i Oslo mandag morgen. «Jeg ante ingenting,» sa hun på ny. «Og jeg som trodde fruen fortalte meg det meste. Hun pleide i hvert fall å gjøre det, men …»

«Jeg ante heller ingenting,» sa Magnus og forsøkte slik å trøste henne, for hun så om mulig enda mer opprørt ut enn både han og faren.

«Og jeg er nok den som ante minst av alle,» sukket faren og tok en ny slurk av drinken.

Fru Pedersen ble sittende helt stille og så ut som hun grublet. Både Magnus og faren lot henne gruble, mens faren drakk ut og vinket på kelneren for å bestille et glass vin til seg og husholdersken. Hun så imidlertid ikke ut til å legge merke til det. Tankene hadde tydeligvis ført henne langt av sted.

Etter noen lange minutter våknet hun liksom til igjen og brøt stillheten ved bordet.

«Beklager, jeg er visst ikke mye til selskap, men jeg måtte bare vrenge hjernen i noen minutter i all støyen her og forsøke å erindre om hun ga noen tegn. Og jeg husker faktisk en episode som jeg rent ut hadde glemt eller fortrengt. Jeg lurer nemlig på om ikke jeg har sett denne niesen en gang. Det må ha vært rett før jul. Jeg var ute og handlet, og fruen var gått for å møte fru Schøn – det var i hvert fall det hun sa. Jeg gikk opp Bygdøy allé, og med ett så jeg fruen på den andre siden av gaten, men hun så tydeligvis ikke meg. Jeg tenkte ikke noe mer over det og fortsatte videre, men jeg husker at hun snakket med en ung, litt lubben pike. Hun kan selvfølgelig bare ha vært litt tykk etter svangerskapet, men hun hadde i hvert fall ikke med seg noe barn. Fruens søster med familie kom riktignok nedover en gang for noen år siden, men jeg kjente ikke igjen piken. Hun er jo uansett voksen nå. Den gangen var nok ikke Magnus mer enn ti og piken noen år eldre. Nå vel, denne dagen i Bygdøy allé holdt fruen en hånd på armen til piken, som om hun trøstet henne, men piken så mer sint ut enn lei seg egentlig. Jeg var jo et godt stykke unna så jeg kan selvfølgelig ha misforstått. Men det som var litt pussig, var at da jeg kom tilbake samme veien et kvarter senere, sto de der fortsatt, bare at nå var det en annen kvinne sammen med dem. Det var ikke fru Schøn, men en svært mager dame, stikk motsatt av den unge piken utseendemessig. Både hun og piken så illsinte ut, og fruen sto mellom dem og så ut som hun forsøkte å mekle, stakkars sjel.»

«Det må ha vært fru Mosvik,» sa faren. «Jeg har aldri sett et mer radmagert kvinneskinn i mitt liv.»

«Herr Mosvik sa ikke noe om dette møtet,» sa Magnus. «Kanskje han ikke visste noe om det?»

«Kanskje ikke. Han fikk det til å virke som om hans kone bare hadde sett piken og moren din en eneste gang, men det kan det visselig tyde på at  ikke stemte. Men når det er sagt, så stoler jeg ikke på den mannen lenger enn jeg kan kaste ham, og det er ikke langt, for fyren må veie langt over hundre kilo!»

«Så merkverdig at jeg hadde glemt dette, og tenk at jeg aldri spurte fruen om det etterpå! Men det var vel omtrent ved de tider min søster ble alvorlig syk. Jeg var så bekymret for henne at jeg nok ikke tenkte helt klart.»

«Selvsagt. Jeg er uansett glad for at det gikk så bra med din søster til slutt. Det var for øvrig ikke noe bilde av dette møtet i detektivens mappe. Det er jeg sikker på.»

«Han fulgte tydeligvis ikke etter henne hver dag, for det er måneder mellom de forskjellige fotografiene. Så det er slett ikke noe rart at han ikke fikk med seg alt mor foretok seg.»

«Jeg må huske å spørre den godeste fru Mosvik om dette møtet på mandag. Å spørre ut herr Mosvik var ellers som å tråkke i sirup,» svarte faren. «Han sa ingenting fullt ut med en gang. Han kom med nye detaljer hele tiden, men bare fordi vi presset ham. Han påsto at det var Magnus som løsnet på stemmebåndene hans, og at Magnus burde ha arbeidet for politiet med å få folk til å tilstå.» Faren lo kort av dette, men fru Pedersen så stolt på Magnus, som om det faktisk hadde vært et reelt tilbud fra politiets side. «Han ville i så fall vært for et geni å regne,» la faren til. «For gudene skal vite at de kunne trenge noen med et godt hode i den etaten!»

«Tenk at jeg aldri spurte fruen,» mumlet fru Pedersen idet kelneren kom med tallerkenene og vinglassene og satte det foran dem.

«Du kan tro jeg har sagt akkurat det til meg selv hundre ganger de siste månedene,» svarte faren. «Hvorfor spurte jeg ikke Oline om dagene hennes? Og hvorfor hørte jeg ikke skikkelig etter de få gangene jeg gjorde det? Man kan virkelig få lyst til å sparke seg selv bak!»

Fru Pedersen smilte trøstende før hun skar en bit av steken og førte den til munnen.

«Slett ikke verst,» sa hun da hun hadde tygget ferdig.

Mer skryt av en annens kokkekunst kunne man ikke forvente, tenkte Magnus og skottet bort på faren, som smilte fornøyd og tok en stor slurk av vinglasset.

«Skål for detektivene Anton og Magnus og for fru Pedersens kokkekunst,» sa faren og hevet glasset mot henne.

Til Magnusʼ overraskelse hevet også husholdersken glasset og tok en solid slurk, uten å nevne med et ord at det var vin i det.

«Men over til noe helt annet,» sa faren brått. «Var det ikke slik at Peder skulle invitere deg over til dem, Magnus? Har du hørt noe mer om det?»

Magnus kjente at han ble varm, og sluttet å tygge. Han ville ikke lyve, men han hadde overhodet ikke lyst til å gå i middagsselskapet. Selv om ingenting var avtalt med faren om hvilken lørdag de skulle dra inn og snakke med fru Schøn, hadde han i sitt indre bestemt seg for at det måtte bli samme dag som selskapet. Det gjorde det lettere å akseptere at han hadde servert Selma en halvløgn ved å bruke det som en unnskyldning. Spørsmålet var hva som kom til å skje nå. Faren hadde jo avtalt med, eller egentlig truet, herr Mosvik til å bli med til byen allerede mandag. Og selv om faren hadde regnet med Magnusʼ hjelp til å lette på stemmebåndene til fru Schøn og derfor hadde foreslått en lørdag, virket det usannsynlig at faren ville ta turen inn til Oslo to ganger samme uke. Den lille nødløgnen han hadde servert Selma, var altså i ferd med å innhente ham! «Nei,» mumlet han, «ikke ennå.»

Enda en hvit løgn.


bladkompaniet_nylogo.jpg
& Bladkompaniet





cover.jpg
: G

Historien om

IRENE ZUPIN —

f[==
k3s

“ | Ubuden gjest

L3R
%)








miljofyrtaarn.jpg





